
Text rozhodnutia
Súd: Krajský súd Bratislava Spisová značka: 8Sa/34/2018 Identifikačné číslo súdneho spisu: 1018200522 Dátum vydania rozhodnutia: 07. 07. 2021 Meno a priezvisko sudcu, VSÚ: JUDr. Blanka Malichová ECLI: ECLI:SK:KSBA:2021:1018200522.1 Uznesenie Krajský súd v Bratislave v právnej veci žalobcu: S. N., narodený XX.XX.XXXX, bytom R. XX, C., zastúpený advokátom JUDr. Petrom Vačokom, so sídlom Vazovova 9/A, Bratislava, IČO: 31 772 650, proti žalovanému: Okresný úrad Bratislava, so sídlom Tomášikova 46, Bratislava, o žalobe proti nečinnosti orgánu verejnej správy, takto r o z h o d o l : Konanie zastavuje. Žiaden z účastníkov n e m á právo na náhradu trov konania. o d ô v o d n e n i e : 1. Žalobou podanou Krajskému súdu v Bratislave (ďalej aj „správny súd“) dňa 12.04.2018 sa žalobca domáhal, aby správny súd uložil žalovanému povinnosť konať a rozhodnúť vo veci návrhu na vklad vlastníckeho práva do katastra nehnuteľností o zápis práv a povinností vyplývajúcich z rozsudku Okresného súdu Bratislava III č. k. 13C/23/2002 zo dňa 09.02.2009, a to v lehote 30 dní odo dňa rozhodnutia. 2. Podaním doručeným správnemu súdu dňa 17.05.2021 žalobca oznámil, že berie žalobu v celom rozsahu späť z dôvodu, že zo strany žalovaného došlo k zápisu vlastníckeho práva v prospech žalobcu do katastra nehnuteľností. Na tomto základe žiadal konanie zastaviť a priznať trovy konania z dôvodu zavinenia, v dôsledku nekonania žalovaného. 3. Podľa § 6 ods.1 zákona č. 162/2015 Z. z. Správny súdny poriadok (ďalej len „SSP“), správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 4. Podľa § 6 ods. 2 písm. e/ SSP, správne súdy rozhodujú o žalobách proti nečinnosti orgánu verejnej správy. 5. Podľa § 3 ods. 1 písm. d/ SSP, na účely tohto zákona sa rozumie nečinnosťou orgánu verejnej správy stav, keď orgán verejnej správy protiprávne nepokračuje v začatom administratívnom konaní, alebo stav, keď orgán verejnej správy protiprávne z úradnej povinnosti nezačal administratívne konanie. 6. Podľa § 63 SSP, žalobca môže do vydania rozhodnutia správneho súdu vziať žalobu späť, a to sčasti alebo celkom. Ak je žaloba vzatá späť celkom, správny súd konanie zastaví. Ak je žaloba vzatá späť sčasti, správny súd konanie v tejto časti zastaví. O čiastočnom späťvzatí žaloby rozhodne správny súd v rozhodnutí vo veci samej. 7. Podľa § 99 písm. a/ SSP, správny súd konanie uznesením zastaví, ak žalobca vzal žalobu späť skôr, ako správny súd vo veci rozhodol. 8. Keďže žalobca vzal žalobu proti nečinnosti orgánu verejnej správy v celom rozsahu späť, správny súd s poukazom na citované zákonné ustanovenia konanie zastavil. O trovách konania súd rozhodol postupom podľa § 170 písm. b/ SSP tak, že žiadnemu z účastníkov konania právo na ich náhradu nepriznal, keďže konanie bolo zastavené. Poučenie: Proti tomuto uzneseniu možno podať kasačnú sťažnosť v lehote jedného mesiaca od jeho doručenia, na Krajský súd v Bratislave. V kasačnej sťažnosti sa má popri všeobecných náležitostiach (§ 57 SSP) uviesť označenie napadnutého rozhodnutia, údaj, kedy bolo napadnuté rozhodnutie doručené sťažovateľovi, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 SSP sa podáva (sťažnostné body) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. V konaní o kasačnej sťažnosti musí byť sťažovateľ alebo opomenutý sťažovateľ v zmysle § 449 ods. 1 SSP zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Povinné zastúpenie advokátom v kasačnom konaní sa nevyžaduje, ak a/ má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa; b/ ide o konania o správnej žalobe podľa § 6 ods. 2 písm. c/ a d/; c/ je žalovaným Centrum právnej pomoci.

